Numărul imobilelor vândute în ianuarie 2019 la nivelul întregii țării a fost de 30.733, cu 5.457 mai puține față de luna decembrie 2018, conform datelor publicate miercuri de Agenția Națională de Cadastru și Publicitate Imobiliară.

Numărul caselor, terenurilor și apartamentelor care au făcut obiectul contractelor de vânzare-cumpărare, la nivel național, în luna ianuarie a acestui an este cu 8.749 mai mic față de perioada similară a anului trecut, scrie Agerpres.

Cele mai multe vânzări de imobile au fost înregistrate, în luna ianuarie 2019, în București - 5.395, Ilfov - 2.623 și Timiș - 1.736. Județele cu cele mai puține imobile vândute sunt Sălaj - 173, Olt - 131 și Tulcea - 42.